**Declaració amb motiu de la Setmana Mundial de l’Harmonia Interconfessional entre totes les religions, confessions i creences**

El 20 d’octubre de 2010, l’Assemblea General de les Nacions Unides va aprovar la Resolució 65/5, mitjançant la qual es proclamà la primera setmana de febrer com la Setmana Mundial de l’Harmonia Interconfessional entre totes les religions, confessions i creences. Aquesta resolució insta tots els estats a donar suport durant aquesta setmana al missatge de l’harmonia interconfessional i la bona voluntat de les diferents tradicions religioses.

Al llarg de les darreres dècades Catalunya ha viscut una transformació econòmica i social important, que també ha afectat l’àmbit religiós. Una transformació que, a diferents ritmes, afecta el conjunt d’Europa i que ens configura com una societat amb uns nivells de pluralitat elevats, pel que fa a les creences de la ciutadania.

A dia d’avui Catalunya acull més de tretze confessions religioses. Més de 7.000 centres de culte presten servei a tots els ciutadans que professen alguna creença, i centenars d’entitats vinculades a les diferents tradicions religioses fan una aportació essencial al teixit associatiu del país. La diversitat religiosa ha passat a ser un fenomen fàcilment perceptible als carrers dels nostres pobles i ciutats.

En paral·lel, Catalunya ha vist néixer desenes d’iniciatives que pretenen fomentar el diàleg interreligiós i facilitar el contacte entre les diferents comunitats religioses, o entre aquestes i la resta de la ciutadania. Aquest és un fet que cal posar especialment en valor. Moltes d’aquestes iniciatives han nascut de les mateixes comunitats religioses; d’altres, de la societat civil. I, en ocasions, han estat les diferents administracions públiques les que han posat els mitjans per facilitar aquests intercanvis.

Tots aquests àmbits demostren tenir una consciència compartida, pel que fa a la importància de crear llaços entre els diferents col·lectius de creients. I també pel que fa a la necessitat que dialoguin i que estableixin xarxes de col·laboració amb altres entitats i col·lectius socials. Uns vincles que són essencials per mantenir una societat forta i unida.

I és que l’emergència pública de la pluralitat religiosa no està exempta de riscos. El desconeixement de les noves realitats pot ser un factor que doni lloc a l’aparició de recels o desconfiances, alhora que les mirades de sospita poden conduir algunes persones o col·lectius a tancar-se en si mateixos. Temors, en definitiva, que suposen un risc per a la cohesió social i que tercers actors poden aprofitar amb l’única voluntat d’obtenir-ne beneficis particulars.

La història ens ha donat múltiples exemples de les terribles conseqüències que pot tenir la difusió de prejudicis en l’àmbit religiós; una evidència que hauríem de tenir present en el nostre dia a dia per prendre les mesures que estiguin al nostre abast per evitar-ho.

La celebració de la Setmana Mundial de l’Harmonia Interconfessional és una crida a fer passes endavant en aquest sentit. L’impuls d’iniciatives que fomentin el coneixement del fet religiós i la concòrdia entre les diferents confessions és, i continuarà sent en el futur, una necessitat peremptòria; una crida que evidentment apel·la les entitats religioses, però que va molt més enllà. Les administracions locals, les associacions, els mitjans de comunicació, els partits polítics o el mateix Govern de la Generalitat tenen un paper essencial a l’hora de convertir l’harmonia interconfessional en una prioritat de país.

Avui comença la Setmana de l’Harmonia Interconfessional, però els reptes que tenim al davant van molt més enllà d’aquesta setmana. Uns reptes que tenen a veure amb la societat que volem construir, amb el futur que volem donar als joves o amb el model de convivència que desitgem que imperi entre la ciutadania. Uns reptes que afecten el cor de la nostra societat i que marcaran el país que volem. L’harmonia interconfessional entre totes les religions, confessions i creences és avui més necessària que mai. Només si ens hi impliquem tots plegats serà una realitat també en el futur.

**Barcelona, 1 de febrer de 2022**